Својом појавом и држањем капетан Рива оставио је дубок утисак на борце Четврте пролетерске. Сценаристи Битке на Неретви пронашли су у причи о срчаном и часном официру који проналази себе преласком на праву страну потенцијал за креирање атрактивног филмског лика. Причу о његовом преласку на страну партизана и херојској погибији у борби против Немаца транспоновали су у фебруар и март 1943. период битке на Неретви. Рива је у филму артиљеријски капетан, командант батерије, и зове се Микеле, док се Марио зове један од његових војника, који са њим пребегне партизанима. Глумац Франко Неро зналачки је искористио овај потенцијал и остварио једну од најупечатљивијих епизода у овом филму.